ആറാട്ടുപുഴയില് വൈദ്യുതി മുടക്കം പതിവാകുന്നു കോഴഞ്ചേരി : അടിക്കടിയുള്ള വൈദ്യുതി മുടക്കം കാരണം വലയുകയാണ് ആറന്മുള പഞ്ചായത്തിലെ ആറാട്ടുപുഴ നിവാസികള്. പഞ്ചായത്ത് ഒന്നാം വാര്ഡായ ഇവിടെ മാസങ്ങളായി ദിവസവും പത്തും ഇരുപതും തവണയാണ് വൈദ്യുതി മുടങ്ങുന്നത്. ഓണ്ലൈന് ക്ലാസുകളില് പങ്കെടുക്കുന്ന വിദ്യാര്ത്ഥികള്ക്കും ഇത് ബുദ്ധിമുട്ടാകുന്നു. വൈദ്യുതി നിരന്തരമായി മുടങ്ങുന്നതിനാല് വീടുകളിലെയും വ്യാപാര സ്ഥാപനങ്ങളിലെയും ഇലക്ടിക് ഉപകരണങ്ങള് വ്യാപകമായി തകരാറിലാകുന്നുണ്ട്. കെ.എസ്.ഇ.ബിയുടെ ആലപ്പുഴ സര്ക്കിളില് നിന്ന് ഒരു വര്ഷം മുമ്ബാണ് ആറന്മുള സെക്ഷനിലേക്ക് ഈ ഭാഗങ്ങളെ മാറ്റിയത്. എന്നിട്ടും തകരാറുകളുടെ ഭാഗമായുള്ള വൈദ്യുതി മുടക്കത്തിന് ഒരു മുടക്കവുമില്ല. അധികൃതര്ക്ക് പല തവണ പരാതി നല്കിയിട്ടും നടപടിയില്ലെന്ന് പഞ്ചായത്തംഗം സിന്ധു ഏബ്രഹാം പറഞ്ഞു. ചെങ്ങന്നൂര് സബ് സ്റ്റേഷന്റെ പരിധിയിലാണ് ഇപ്പോഴും ആറാട്ടുപുഴ പ്രദേശങ്ങള്. ഐക്കാട് പാലം വരെ സബ് സ്റ്റേഷന് പരിധിയിലാണ്. വൈദ്യുതി വിതരണവുമായി ബന്ധപ്പെട്ട് സബ് സ്റ്റേഷനില് തകരാര് സംഭവിച്ചാല് ഇവിടെയും വൈദ്യുതി മുടങ്ങുന്നതാണ് ഇപ്പോള് പതിവായിരിക്കുന്നത്. വൈദ്യുതി വിതരണം കൂടുതല് കാര്യക്ഷമമാക്കുന്നതിന് കാലഹരണപ്പെട്ട വൈദ്യുതി ലൈനുകള് സമയ ബന്ധിതമായി മാറി കൊണ്ടിരിക്കുകയാണ്. ഇതിന്റെ ഭാഗമായാണ് ലൈനുകള് ഓഫാക്കുന്നത്. ഇവിടം കേന്ദ്രീകരിച്ച് പുതിയ യു.ജി സൗകര്യം സജ്ജമാക്കണമെന്നാവശ്യപ്പെട്ട് കെ.എസ്.ഇ.ബി ഉന്നതാധികൃതര്ക്ക് കത്ത് നല്കിയിട്ടുണ്ട്. എ.ഇ, കെ.എസ്.ഇ.ബി ആറന്മുള സെക്ഷന്